ועדת העבודה, הרווחה והבריאות, כנסת 18, פרוטוקול מספר 642, 2012-02-13 11:30

חיים כץ: עדיין בוקר, יום שני בשבוע, כ' בשבט, 13.2.2012.

חיים כץ: אני מתכבד לפתוח את ישיבת ועדת העבודה, הרווחה והבריאות.

חיים כץ: הנושא: "הצעת חוק שירות הציבור (הגבלות לאחר פרישה) (תיקון מס' 4) (הגבלות לאחר פרישה מרשויות אכיפת חוק או איסוף מודיעין), התשע"א-2011.

חיים כץ: בישיבה הקודמת דנו ונשארו שלוש מחלוקות, אם אני לא טועה.

חיים כץ: אמרנו שהיועצים המשפטיים של הוועדה יישבו איתכם ויראו, ואמרה לי היועצת המשפטית שהגעתם לסיכומים ולהסכמות.

חיים כץ: אז אנחנו ניגע במחלוקות שהיו מאחר שאת שאר החוק הקראנו.

נועה בן שבת: עניין ראשון הוא בסעיף 5א, שעכשיו הוא 5(א1).

נועה בן שבת: הנושא הוא רשימת התפקידים שעליהם יחולו הגבלות או איסורים בהתאם להוראות לפי החוק.

נועה בן שבת: השאלה הייתה האם רשימת התפקידים תיקבע באישור הוועדה או לא.

נועה בן שבת: מכיוון שנדרש אישור הוועדה אנחנו מביאים כאן מנגנון שדורש את אישור הוועדה, אבל במנגנון מקוצר כי הטענה היא שרשימת התפקידים היא משהו שהממשלה מגבשת וקובעת לפי הצרכים השונים של רשויות אכיפת החוק.

נועה בן שבת: כך לפי מה שמוצע פה, הצו יונח על שולחן הוועדה במשך 14 ימים.

נועה בן שבת: אם בתוך התקופה הזאת מבקש אחד מחברי הוועדה לדון ברשימה הוועדה רשאית לקיים דיון בצו ולהחליט בו בתוך 14 ימים.

נועה בן שבת: היא יכולה להחליט לאשר, והיא יכולה, כמובן, להחליט לא לאשר.

נועה בן שבת: אבל אם לא התבקש דיון או לא התקיים דיון יראו אותו כאילו אושר- -

חיים כץ: הוא יאושר אוטומטית.

נועה בן שבת: - - גם יראו אותו כך אם חבר כנסת אומר שיש כמה תפקידים שלא נראים לו בתוך הרשימה.

נועה בן שבת: אז שאר הרשימה שהוא לא התבקש לדון בה – מאושרת מידית וממשיכים לדון רק במה שהוא ביקש.

נועה בן שבת: יש פה גם התאמה לגבי הפגרות שמועד ההארכה מוכפל, והדיון יכול להתקיים תוך 14 ימים מתום הפגרה.

נועה בן שבת: נושא נוסף שהיה במחלוקת: היה פה עניין שביקשנו להעלות את האפשרות לעיין במידע שגילויו עלול לפגוע במדינה, במעמד צד אחד בלבד, בלי להראות את תוכנו לאותו מבקש – לקבוע את זה בחוק.

נועה בן שבת: נעשה הסדר שקובע את העיקרון.

נועה בן שבת: העיקרון הוא בחוק, אבל ההוראות, התקנות, הכללים והתנאים לכך ייקבעו בתקנות שיקבע שר המשפטים באישור הוועדה.

נועה בן שבת: הנושא השלישי נמצא בסעיף 6 לחוק.

נועה בן שבת: פה השאלה היא מהו מידע חסוי, וגם פה יש הבהרה מהו מידע חסוי.

נועה בן שבת: אם נקרא את הסעיפים אפשר יהיה לראות.

נועה בן שבת: רק את הסעיפים האלה כי שאר הסעיפים הוקראו ואושרו.

חיים כץ: מאה אחוז.

נועה בן שבת: הקראה: 5א(א1) צו כאמור בסעיף קטן (א) טעון אישור ועדת העבודה, הרווחה והבריאות לפי הוראות סעיף קטן זה; (1) צו רשימת התפקידים שנקבע לפי סעיף קטן (א) יונח על שולחן ועדת העבודה, הרווחה והבריאות של הכנסת במשך 14 ימים; (2) ביקש אחד מחברי הוועדה במהלך התקופה האמורה בפסקה (1) לדון בצו או בחלק מרשימת התפקידים שבו, רשאית הוועדה לקיים דיון בצו או בחלק מרשימת התפקידים, לפי העניין, בתוך 14 ימים מיום הבקשה; (3) לא התבקש דיון או לא התקיים דיון כאמור בפסקה (2), יראו את הצו כאילו אושר; התבקש דיון כאמור בפסקה (2) רק לגבי חלק מרשימת התפקידים שבצו, יראו את יתרת הרשימה שלא התבקש לדון בה כאילו אושרה בתום התקופה האמורה בפסקה (1).

נועה בן שבת: (4) הונח צו רשימת התפקידים על שולחן הוועדה כאמור בפסקה (1) בתקופת פגרת הכנסת או ב-14 הימים שקדמו לסיום כנס של הכנסת, תוכפל התקופה האמורה באותה פסקה, ואם התבקש דיון בצו או בחלק מרשימת התפקידים כאמור בפסקה (2), יתקיים הדיון לא יאוחר מתום 14 ימים מתום הפגרה.

חיים כץ: עוברים לעמוד 6.

חיים כץ: 5ג(ב1) הוועדה רשאית לעיין במידע שגילויו עלול לפגוע בביטחון המדינה, ביחסי החוץ שלה או בעניין ציבורי חשוב אחר, שלא בנוכחות המבקש או בא כוחו ומבלי לגלות להם את תוכנו, בנסיבות ולפי תנאים וכללים שיקבע שר המשפטים באישור ועדת העבודה, הרווחה והבריאות של הכנסת, לרבות לעניין הודעה על החלטה לעיין במידע, הגשת תמצית המידע בפני המבקש והתחשבות במידע חסוי שהוחלט על גילויו.

חיים כץ: אלה שלושת הדברים שצריך להסדיר.

חיים כץ: למשל אם הוועדה החליטה לא לגלות את המידע, וזה מידע חסוי, אז מה עושים הלאה.

חיים כץ: עוברים לעמוד 8.

נועה בן שבת: 614א(א) בלי לגרוע מהוראות סעיף 14 הוועדה לא תיתן לפורש שמילא תפקיד ברשות אכיפת חוק או איסוף מודיעין היתר או פטור כאמור בסעיף 5ג(א), אלא אם כן נוכחה כי לא קיים חשש שמתן ההיתר או הפטור כאמור יביא לחשיפה של מידע שאליו נחשף הפורש במהלך שירותו באותה רשות ושגילויו עלול לשבש את פעילותה התקינה של רשות אכיפת חוק או איסוף מודיעין או לגלות את דרכי פעולתה ומקורותיה או שגילויו עלול לגרום לסיכון או לפגיעה בחיי אדם, שאליו נחשף הפורש במהלך שירותו באותה רשות.

חיים כץ: יש למישהו הערות?

חיים כץ: אין לאף אחד.

חיים כץ: אם כך, אנחנו גמרנו להקריא את החוק והגענו להסכמות, ואנחנו נצביע על החוק.

חיים כץ: מי בעד?

חיים כץ: מי נגד?

חיים כץ: מי נמנע?

חיים כץ: בעד הצעת החוק – רוב

חיים כץ: נמנעים – אין

חיים כץ: כל חברי הכנסת שנמצאים פה בוועדה, ויש להם אישור להצביע – אישרו.

חיים כץ: הוועדה מאשרת את הצעת חוק שירות הציבור (הגבלות לאחר פרישה) כהכנה לקריאה שנייה ושלישית.

חיים כץ: אני מקווה שבימים הקרובים היא תעבור במליאה, והמליאה תאשר אותה, והחוק יירשם בספר החוקים של מדינת ישראל.

חיים כץ: אני מקווה שישתמשו בו היטב.

חיים כץ: תודה רבה, הישיבה נעולה.